KIRJALLINEN KYSYMYS P-3485/02 esittäjä(t): Jaime Valdivielso de Cué (PPE-DE) komissiolle. Maantiesulut Ranskassa.



Virallinen lehti nro 110 E , 08/05/2003 s. 0215 - 0215



KIRJALLINEN KYSYMYS P-3485/02 esittäjä(t): Jaime Valdivielso de Cué (PPE-DE) komissiolle (29. marraskuuta 2002) Aihe: Maantiesulut Ranskassa Ranskan rekka-autonkuljettajat ovat ryhtyneet protestoimaan hallitusta vastaan ja sulkeneet muun muassa maan tärkeimpiä maantieliikenteen väyliä. Tiesulut aiheuttavat todennäköisesti ongelmia laajemminkin Euroopan unionin tavarankuljetusliikenteelle. Näin toimittaessa rikotaan yhtä Euroopan unionin periaatteista, joka on tavaroiden vapaa liikkuvuus. Asiasta aiheutuu vahinkoa erityisesti Espanjalle, jolle Ranska on välttämätön kauttakulkumaa tuotteiden viennissä. Voisiko komissio kertoa, minkälaisin toimenpitein tavaroiden vapaa liikkuvuus aiotaan taata Euroopan unionissa? Mitä seuraamuksia komissio aikoo langettaa tämän toiminnan johdosta? Miten aiotaan korvata vahinkoa kärsineiden yritysten tappiot? Frederik Bolkesteinin komission puolesta antama vastaus (6. tammikuuta 2003) Komissiolle oli ilmoitettu, että ranskalaisten rekka-autoilijoiden ammattiliitot aikoivat järjestää palkkavaatimustensa tueksi mielenosoituksia, joihin saattaisi liittyä pääväylien tiesulkuja illalla 23. marraskuuta 2002. Tarkistettuaan saamiensa tietojen luotettavuuden komissio pani liikkeelle sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7. joulukuuta 1998 annetulla neuvoston asetuksella (EY) N:o 2679/98(1) perustetun yhteisön valmius- ja valvontamekanismin. Kyseisessä asetuksessa säädetään nopeasta varoitusjärjestelmästä, joka on otettava käyttöön, jos este ilmenee tai on olemassa vaara sen ilmenemisestä, ja jossa jäsenvaltiot velvoitetaan toteuttamaan kaikki tarvittavat ja suhteelliset toimenpiteet tavaroiden vapaan liikkuvuuden varmistamiseksi, mukaan luettuna kansallisen lainsäädännön mukaiset menettelyt, joiden avulla on mahdollista saada korvausta mahdollisesta menetyksestä. Lisäksi asetuksessa säädetään, että komissio voi lähettää kyseiselle jäsenvaltiolle ilmoituksen ja velvoittaa sen ryhtymään toimenpiteisiin. Komissio lähetti asetuksen (EY) N:o 2679/98 3 artiklan 2 kohdan mukaisesti Ranskan viranomaisille 22. marraskuuta 2002 faksitse kiireellisen tiedonsaantipyynnön, joka koski mahdollisten tiesulkujen luonnetta, kestoa, päivämääriä ja paikkoja. Lisäksi komissio halusi tietää, mihin toimiin Ranskan viranomaiset aikoivat ryhtyä tiedottaakseen alan toimijoille kyseisistä toimenpiteistä ja tilanteen kehittymisestä sekä siitä, miten tilanteeseen pyritään vastaamaan, mukaan luettuna ohjaaminen vaihtoehtoisille reiteille. Kolmanneksi haluttiin tietää kansallisen lainsäännön mukaisista menettelyistä, joiden avulla alan toimijat voivat saada korvausta mahdollisesti kärsimistään menetyksistä. Ranskan viranomaisilla oli kaksi päivää aikaa antaa EU:lle tietoja häiriöistä ja oikeasuhteisista toimenpiteistä, joihin viranomaiset ryhtyvät. Tiedonsaantipyyntö ja Ranskan viranomaisten 25. marraskuuta 2002 päivätyllä kirjeellä antamat vastaukset toimitettiin välittömästi muille jäsenvaltioille. Ranskan viranomaisten antamien tietojen perusteella komissio arvioi, että tarpeellisiin ja oikeasuhteisiin toimiin oli ryhdytty henkilöiden ja tavaroiden vapaan liikkuvuuden varmistamiseksi (ministeriöiden välisen kriisienhallinnan toimintakeskuksen aktivointi, tiedustelupalvelun ja poliisin osallistuminen toimintaan, sopivien kieroteiden käyttöönotto). Kyseisten toimenpiteiden tuloksena 25. marraskuuta 2002 ei enää ilmoitettu tiesuluista. (1) EYVL L 337, 12.12.1998.